Publication: Magyar Közlöny
Issue: MK-2000-98 (Year: 2000, Number: 98)
Era: 1990-2004
Section: a 168/2000. (IX. 29.) Korm. rendelethez
Paragraph Index: 118

1. A képzési cél Az 1. számú melléklet 1. pontjára is tekintettel olyan széles körű általános műveltséggel, valamint magas szintű szaktudományi, gyógypedagógiai ismeretekkel, elméleti és gyakorlati tudással rendelkező pedagógus szakemberek képzése, akik képesek a tanulásban akadályozott (enyhe fokú értelmi fogyatékos, nehezen tanuló) gyermekek és fiatalok speciális nevelési szükségleteinek megállapítására, állapotuk és élethelyzetük javítására irányuló gyógypedagógiai nevelési, oktatási, fejlesztési, pedagógiai terápiás, prevenciós és rehabilitációs feladatok ellátására. 1.1. A tanári szakágon az 1. számú melléklet 1. pontjában foglaltak az e szakterületre alkalmazva érvényesek, emellett a képzés célja kiegészül — az informatika és az idegen nyelvek kivételével — valamennyi műveltségi terület tantárgyainak oktatására történő felkészítéssel az általános iskola 7—8. évfolyamán, valamint a speciális szakiskolákban a nem szakmai tantárgyak tanítására is e területeken, illetve azzal, hogy a képzés a tanulási technikák megtanítására, felzárkóztató programok vezetésére felkészítést nyújt a közoktatás magasabb, illetve a szakképzés évfolyamain, valamint a felnőttoktatásban is. 1.2. A terapeuta szakágon az 1. számú melléklet 1. pontjában foglaltak az e szakterületre alkalmazva érvényesek, kiegészítve azzal, hogy a képzés a tanulási technikák megtanítására, felzárkóztató programok vezetésére felkészítést nyújt a közoktatás magasabb, illetve a szakképzés évfolyamain, valamint a felnőttoktatásban is.

Source: https://magyarkozlony.hu/hivatalos-lapok/770bfd1fb6f5cc7e48956fc22d477ab97efd38ef/dokumentumok/aab4c94c7192409007a64e499b5111c37b439a53/letoltes